
Grozījumi likumā "Par valsts un pašvaldību dzīvojamo māju privatizāciju"
Izdarīt likumā "Par valsts un pašvaldību dzīvojamo māju privatizāciju" (Latvijas Republikas Saeimas un Ministru Kabineta Ziņotājs, 1995, 16. nr.; 1996, 19. nr.; 1997, 2., 14. nr.; 1998, 12. nr.; 2000, 2., 17., 23. nr.; 2001, 3., 16. nr.; 2002, 16. nr.; 2003, 23., 24. nr.; 2004, 10. nr.; 2005, 7. nr.; 2006, 2., 13. nr.; 2007, 11. nr.; 2008, 8. nr.; 2009, 6., 14., 17., 22. nr.; Latvijas Vēstnesis, 2010, 27., 105. nr.; 2013, 47., 191. nr.; 2014, 17., 131. nr.; 2017, 117. nr.; 2019, 129. nr.; 2021, 118. nr.; 2025, 67.A nr.) šādus grozījumus:
1. 7.1 pantā:
aizstāt otrajā daļā vārdus "Pēc tam, kad vairs nepastāv šā panta pirmajā daļā minētais privatizācijas ierobežojums, tas ir, pēc valsts vai pašvaldības un fiziskās vai juridiskās personas kopīpašumā esošās zemes reālas sadales, privatizācijas objekts ir" ar vārdiem "Pēc valsts vai pašvaldības un fiziskās vai juridiskās personas kopīpašumā esošās zemes reālas sadales privatizācijas objekts ir";
papildināt pantu ar trešo, ceturto un piekto daļu šādā redakcijā:
"(3) Ja kopīpašumā esošās zemes reāla sadale nav iespējama vai kopīpašnieks nepiekrīt zemes reālai sadalei, privatizācijas objekts ir viendzīvokļa māja vai tās domājamā daļa, daudzdzīvokļu māja vai dzīvojamā mājā esošs dzīvoklis (kopējā dzīvokļa domājamā daļa), neapdzīvojamā telpa vai mākslinieka darbnīca kopā ar attiecīgu kopīpašumā esošu dzīvojamās mājas domājamo daļu un domājamo daļu no valsts vai pašvaldības īpašumā esošajām zemes gabala domājamām daļām.
(4) Šā panta trešajā daļā minētajos gadījumos pārējiem zemes gabala kopīpašniekiem nav pirmpirkuma tiesību uz valsts vai pašvaldības zemes gabala domājamām daļām.
(5) Valsts vai pašvaldības privatizētā zemes gabala domājamā daļa ir funkcionāli saistīta ar attiecīgo privatizācijas objektu un nav atsavināma atsevišķi no privatizācijas objekta (dzīvokļa īpašuma). Dzīvokļa īpašumā ietilpstošās kopīpašuma domājamās daļas no zemes vienības, kas atbilst valstij vai pašvaldībai piederošā zemes gabala kopīpašuma domājamajai daļai, apmēru nosaka, piemērojot Dzīvokļa īpašuma likuma 5. panta pirmajā daļā noteikto kārtību."
2. Papildināt pārejas noteikumus ar 56. punktu šādā redakcijā: 
"56. Ja privatizācijas objekts (dzīvoklis) privatizēts līdz šā likuma 7.1 panta trešās daļas spēkā stāšanās dienai, dzīvokļa īpašumam piekrītošo domājamo daļu no zemes vienības, kas atbilst valsts vai pašvaldības īpašumā esošās zemes vienības domājamajai daļai, privatizē atbilstoši Valsts un pašvaldību dzīvojamo māju privatizācijas pabeigšanas likuma 9. pantā noteiktajai kārtībai, nostiprinot privatizācijas objekta (dzīvokļu īpašuma) īpašnieka īpašuma tiesības attiecīgajā zemesgrāmatas zemes nodalījumā."

